फेर 'आबाद' भइल बीहड़
अनिल सिंह अउर दिनेश शाक्य के रिपोर्ट... | Issue Dated: सितंबर 30, 2012
उत्तर प्रदेश अउर मध्य प्रदेश सरकार के नाक में दम करे वाला दस्यु सरगना शिवकुमार पटेल उर्फ ददुआ, अंबिका पटेल उर्फ ठोकिया आ रागिया पटेल के खातमा के बाद लागत रहे कि अब दहशत भरल एह कहानी के अंत हो गइल. बाकिर, रागिया के मौत के बाद ओकरा गिरोह के कमान सम्हाल के बलखंडिया पटेल एगो नया अध्याय जोड़ देले बा. दिनदहाड़े लूट, हत्या अउर अपहरण के घटना से बुंदेलखंड के पाठा इलाका एक बेर फेर थर्रा रहल बा. डकैतन के रहमो-करम पऽ सांसद-विधायक बने वाला सफेदपोश बलखंडिया के ददुआ अउर ठोकिया के तरे 'भगवान' मान लिहले बाड़े. पुलिस हिरासत से भागल 13गो डकैत भी ओकरा गिरोह में शामिल हो गइल बाड़े. अतने ना, कबहीं पंजाब में तैनात रहल सीआरपीएफ के भगोड़ा सिपाही रामचंद्र यादव भी चंबल आ धमकल बा.
पाठा में डकैत अउर नेता लोग के रिश्ता तीन दशक से कायम बा. दस्यु सरगना हर लोकसभा अउर विधानसभा चुनाव में बाकायदा फरमान जारी कऽ के केहू एगो प्रत्याशी के सांसद-विधायक बनवा लेत रहन. उनका असर के देखत तत्कालीन बसपा सरकार के नेतो लोग ददुआ से संबंध मजबूत कऽ लेले रहे. अउर राजनैतिक दल मतदातन के लोभावे खातिर तरे-तरे के मुद्दा उछालत अउर नारा लगावत रहले बाकिर प्रिंटेड लेटरहेड पऽ ददुआ के फरमान 'मुहर लगेगी हाथी पर, नहीं तो गोली लगेगी छाती पर' के आगे केहू के एक ना चलल. बांदा-चित्रकूट संसदीय सीट, कर्वी, मानिकपुर अउर फतेहपुर विधानसभा क्षेत्र के मतदाता कबहीं कवनो धार्मिक लहर में ना बहले. ददुआ के फरमान जादातर 'स्वजातीय बंधुअन' के पक्ष में होत रहे. इहे वजह बा कि बसपा के टिकट पऽ रामसजीवन सिंह दू बेर सांसद आ एक बेर विधायक बनले. आरके पटेल अउर दद्दू प्रसाद के विधायक बनावे में भी ददुआ के असर शामिल रहे. ददुआ के बदौलत ही शशि वर्मा नगर पालिका अध्यक्ष के कुर्सी पवले. चित्रकूट के पूर्व विधायक गणेश बारी अउर सतना के पूर्व सांसद सुखलाल कुशवाहा के पक्ष में भी ददुआ फरमान जारी कइले रहे, जे बसपा के टिकट से चुनाव लड़ल अउर जीतल रहल.
डकैतन अउर बसपा नेता लोग के संबंध के पुष्टि पुलिस भी कइले रहे. 1998 में पहिली अगस्त के चित्रकूट जिला के मानिकपुर थाना के चमरौहा गांव से सटल जंगल में पुलिस आ ददुआ गिरोह से भइल मुठभेड़ में गिरोह के तीन सदस्य रविशंकर पाल, अंबिका पुरौहा अउर केदार बेलौंहा मारल गइल रहले. उनका पास से कर्वी के तत्कालीन विधायक आरके पटेल के रेलवे कूपन जइसन कइगो चीज मिलला के बाद पुलिस बसपा के तत्कालीन सांसद रामसजीवन सिंह अउर देनो विधायकन के खेलाफ जांच कइले रहे. जांच में सांसद अउर बसपा विधायकन के ददुआ गिरोह के मददगार बतावत पुलिस मोकदमा कायम कऽ के न्यायालय में आरोप पत्र दाखिल कइलस आ इनका दंडित करे के अनुरोध कइले रहे.
2005 में लोकसभा चुनाव के दौरान उद्योगपति श्यामाचरण गुप्ता सपा के टिकट पऽ चुनाव लड़ले अउर ददुआ गैंग उनका पक्ष में खुलके प्रचार कइलस अउर फरमानो जारी कइलस. बसपा सांसद रामसजीवन के संबंध ददुआ से बिगड़ल तऽ बसपा उनका टिकटे ना देलस. बसपा से विधायक रहल आरके पटेल बांदा-चित्रकूट संसदीय सीट से टिकट मंगले बाकिर उनका ई कहके टिकट ना दीहल गइल रहे कि ददुआ गैंग पऽ उनकर पकड़ ठीक नइखे. एह तरे ददुआ गैंग के मेहरबानी से श्यामाचरण गुप्ता सांसद बनले. सत्ता पक्ष के खेलाफ गइला पऽ ददुआ अउर ठोकिया के खेलाफ पुलिस के अभियान तेज कऽ दीहल गइल. बाकिर, एही बीच 2007 में विधानसभा चुनाव आ गइल. ददुआ के भाई बालकुमार सपा के ओर हाथ बढ़वलस. ऊ पट्टी (प्रतापगढ़) से चुनाव लड़ल अउर विधायक बन गइल. बाकिर, ददुआ के खेलाफ पुलिस के अभियान मुठभेड़ में ददुआ के मौत तक जारी रहल. हालांकि ठोकिया अलग गिरोह चलावत रहे लंबा लड़ाई से कमजोर हो चुकल ठोकिया भी आखिरकार एगो मुठभेड़ में ढेर हो गइल. ददुआ अउर ठोकिया तऽ खतम हो गइलन बाकिर उनकर प्रभाव कम होत-होत समय लगल. ददुआ के बेटा वीर सिंह जवन ओकरा जिंदा रहत जिला पंचायत अध्यक्ष बन गइल रहे, अब कर्वी विधानसभा सीट से सपा के विधायक हऽ. ददुआ के भाई बालकुमार पट्टी सीट छोड़ के 2009 में मिर्जापुर लोकसभा सीट से सपा के टिकट पऽ चुनाव लड़ल अउर जीत भी गइल. पट्टी विधानसभा सीट से बालकुमार के बेटा 2012 में सपा के टिकट पऽ चुनाव लड़ल आ विधायक बन गइल. अब बालकुमार 2014 लोकसभा चुनाव में चित्रकूट-बांटा संसदीय सीट से चुनाव लड़े के दावा कइले बा.
ददुआ के तरे ठोकिया अउर रागिया के फरमान के असर भी चुनाव पऽ साफ नजर आवत रहे. ठोकिया अपना माई के नरैनी विधानसभा सीट से चुनाव लड़वलस तऽ बसपा प्रत्याशी पुरुषोत्तम नरेश द्विवेदी बड़ा मुश्किल से जीत पवले. पंचायत चुनावों में ठोकिया अउर रागिया के फरमान से ठोकिया के सग चाची सरिता सिंह निर्विरोध ब्लॉक प्रमुख चुनल गइलीं. रागिया मध्य प्रदेश में अपना गृह जनपद से अपना पत्नी के पंचायत चुनाव जिता के ग्राम प्रधान बनावे में सफल हो गइल रहे. ददुआ, ठोकिया अउर रागिया के मौत के बाद उनका फरमान के बल पऽ चुनाव जीते वाला बेचैन रहन. बाकिर, बलखंडिया के रूप में उनका एगो नया सहारा मिलल बा. बलखंडिया गिरोह साल भर के भीतर ताबड़तोड़ कहीं केहू के जिंदा जला देलस तऽ केहू के गोली से भून डललस. 9 अगस्त 2012 के ई गिरोह डोडामाफी गांव में पूर्व प्रधान के घरे धावा बोल के पांच लोगन के मौत के घाट उतार के जता देलस कि बीहड़ में डकैतन के कहानी अबहीं खतम नइखे भइल. जानकार कहत बाड़े कि 2014 के चुनाव के देखत कुछ नेता लोग पुलिस के मदद से बलखंडिया के तइयार कइले बा.
ओने, चंबल में एगो अउर डाकू रामचंद्र यादव आपन आमद दर्ज करा देले बा. सीआरपीएफ के जवान रहल रामचंद्र यादव पंजाब में तैनाती के दौरान 1993 में गुरदासपुर जिला के सदर बटाला में मामूली कहासुनी के बाद अपना साथी के हत्या कऽ देले रहे जवना में ओकरा आजीवन कारावास के सजा सुनावल गइल. 2004 में ऊ पैरोल पऽ अपना गांव नगला कढ़ोरी आइल अउर ओकरा बाद से लौट के पंजाब ना गइल. पैरोल खतम भइला के बाद अदालत रामचंद के हाजिर होखे के आदेश देलस बाकिर ऊ धोखाधड़ी कऽ के अपना के मरल देखा देलस. 2005 में ऊ ग्राम पंचायत बरेछा से प्रधानी के चुनाव लड़ल अउर जीत गइल. 2011 में ओकरा अपने गांव के लोगन से झगड़ा हो गइल आ फायरिंग में एगो लइकी के घायल भइला के बाद ऊ बीहड़ के रुख कइलस. ऊ अपना साथे जगतौली गांव के प्रियंका के भी ले गइल आ कुछ दिन बाद प्रियंका से बियाह कइलस अउर चकरनगर थाना पुलिस के रजिस्टर्ड डाक से एगो पाती भेज के एकर जानकारी देलस. रामचंद्र बीहड़ में मारल जा चुकल डाकुअन के गिरोह के बांचल डकैतन से मिलल अउर गंवे-गंवे उनका अपना साथे मिला लेलस. आज ओकरा गैंग में 10-12 डकैत बाड़े, जिनका लगे अत्याधुनिक असलहो बा. रामचंद्र गिरोह के गतिविधि इटावा, औरैया आ जालौन के साथे मध्य प्रदेश के भिंड जनपद के बीहड़ में बतावल गइल बा. रामचंद्र के खोज में जहवां इटावा पुलिस लागल बिया, ओहीं पंजाब पुलिस भी सतरक बिया.
चंबल में डाकुअन के फरमान के पहिला मामला 1996 में सामने आइल रहे जब डाकू रज्जन गुर्जर सपा प्रत्याशी सुखदेवी वर्मा के पक्ष में फरमान जारी कइले रहे. सुखदेवी वर्मा से हारल भाजपा प्रत्याशी के.के.राज बतात बाड़े कि, 'प्रचार के दौरान ग्रामीण हमरा बतवले कि रज्जन गुर्जर के फरमान के चलते सपा के पक्ष में मतदान कइल उनकर मजबूरी बन गइल बा. फरमान के अतना असर रहे कि रात के समय हम प्रचार तक ना कऽ पवली. नतीजनत हार के मुंह देखे के पड़ल. एह बात के शिकायत चुनाव आयोग से भी कइल गइल बाकिर कुछ ना भइल.' एकरा बाद 1998 के लोकसभा चुनाव में डाकू रामआसरे उर्फ फक्कड़ इटावा से भाजपा प्रत्याशी सुखदा मिश्रा के पक्ष में फरमान जारी कइलस. ऊ कई जगह पऽ बूथ भी लूटले रहे. सुखदा मिश्रा चुनाव जीत गइल रहलीं. रज्जन गुर्जर अउर फक्कड़ के बाद अब रामचंद्र के गतिïिवधि के मद्देनजर कहल जाये लागल बा कि 2014 के लोकसभा चुनाव में ओकर प्रभाव कुछ नेता लोग के काम आ सकेला, एहनाते ओकरा राजनीतिक आश्रय मिल रहल बा.
कालेश्वर महापंचायत के अध्यक्ष बापू सहेल सिंह परिहार के कहनाम बा, 'चंबल में डाकुअन के फरमान के शुरुआत 1990 में जातीय आधार पऽ भइल पंचायत चुनाव से भइल. बाद में डाकुअन के प्रभाव विधानसभा से लेके लोकसभा चुनाव तक पहुंच गइल. फेलहाल चंबल में बड़ डाकू तऽ नइखन बाकिर जवना तरे रामचंद्र गैंग के ताकत बढ़ल बिया, 2014 के लोकसभा चुनाव में एक बेर फेर डकैतन के फरमान आ सकेला.' अपहरण के दंश झेल चुकल चंबल निवासी हरिशचंद्र तिवारी के कहनाम बा कि, 'चंबल में डाकुअन के फरमान एगो परंपरा हऽ. 2014 के संसदीय चुनाव में भी एही तरे के प्रभाव नजर आवे के संभावना से इंकार ना कइल जा सकेला.' फेलहाल, एसएसपी राजेश मोदक रामचंद्र पऽ 10 हजार रुपया के इनाम रख देले बाड़े. एह इलाका में डाकू बहुत पहिले से नेतन के काम आवत रहल बाड़े. पहिले ऊ फरमान जारी कऽ के नेतन के जितावेलन आ फेर खुद चाहे रिश्तेदार के सक्रिय राजनीति में ले आवेलन. इहे वजह बा कि 2014 लोकसभा चुनाव में बलखंडिया अउर रामचंद्र जइसन डकैतन के भूमिका ना खाली चरचा के विषय बनल बा बलुक काफी हद तक असरदारो साबित हो सकेला.
Previous Story
Next Story
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn eng_Latn